6.  โครงการในอนาคต

บริษัทมีโครงการในอนาคต
ที่จะขยายการลงทุนในบริษัทที่มิได้จดทะเบียนในตลาดหลักทรัพย์เพิ่มเติมนอกเหนือจากบริษัทย่อยที่มีอยู่ในปัจจุบัน
และมีนโยบายที่จะขยายกลุ่มธุรกิจที่จะลงทุนเพิ่มเติมนอกเหนือไปจากการลงทุนในธุรกิจที่จำหน่ายสินค้าและ/หรือให้บริการที่เกี่ยวกับเทคโนโลยีสมัยใหม่
โดยบริษัทจะยังคงไว้ซึ่งนโยบายการลงทุนเดิม นั่นคือ
ลงทุนในบริษัทซึ่งมีศักยภาพที่จะเจริญเติบโตและสร้างผลกำไร
หรือมีคุณสมบัติที่อาจจะเป็นบริษัทจดทะเบียนในตลาดหลักทรัพย์ได้ในอนาคต

ทั้งนี้ เมื่อวันที่ 16 พฤศจิกายน 2550 บริษัทได้ลงนามบันทึกข้อตกลงในการศึกษาการลงทุนในบริษัท
มีเดีย คอมมูนิเคชั่น เน็ทเวอร์ค จำกัด (“Media Com”)
ซึ่งไม่เป็นบุคคลเกี่ยวโยงตามประกาศคณะกรรมการตลาดหลักทรัพย์แห่งประเทศไทย โดย Media
Com เป็นผู้ให้บริการสถานีโทรทัศน์ผ่านดาวเทียมแก่ผู้ประกอบการเคเบิ้ลทีวีทั่วประเทศซึ่งมีผู้ชมกว่า
2 ล้านครัวเรือนภายใต้แบรนด์ “MTV” และ “Smile TV” ปัจจุบัน
บริษัทได้ระงับการลงทุนในธุรกิจดังกล่าวออกไป
เนื่องจากธุรกิจดังกล่าวกำลังอยู่ระหว่างการปรับโครงสร้างภายใน
ทำให้เกิดความไม่แน่นอนในการลงทุน

จากการที่ บริษัทได้ลงนามบันทึกข้อตกลงกับรัฐบาลกรุงไพลิน ราชอาณาจักรกัมพูชา เมื่อวันที่ 19
ธันวาคม 2550 ในการร่วมกันศึกษาโครงการลงทุนต่าง ๆ ในกรุงไพลิน ราชอาณาจักรกัมพูชา
ซึ่งถูกกำหนดให้เป็นเขตเศรษฐกิจพิเศษ ทั้งนี้
โครงการลงทุนดังกล่าวรวมถึงแต่ไม่จำกัดเฉพาะโครงการดังต่อไปนี้

1.  ศึกษาและออกแบบก่อสร้างโรงผลิตไฟฟ้าพลังงานความร้อน (ถ่านหิน)
    ที่สามารถผลิตและจ่ายกระแสไฟฟ้าได้ไม่น้อยกว่า 200 เมกกะวัตต์ ในราชอาณาจักรกัมพูชา
    และแถบภาคตะวันออกของประเทศไทย มีมูลค่าโครงการโดยประมาณ 15,000 ล้านบาท

2.  ศึกษาและพัฒนานิคมอุตสาหกรรม เพื่อรองรับกิจกรรมด้านอุตสาหกรรม การค้า และการบริการ
    สำหรับอุตสาหกรรมการชิ้นส่วนอิเล็กทรอนิกส์ สิ่งทอ รองเท้า และอื่นๆ
    โดยมีจำนวนพื้นที่ประมาณ 2,000 เฮกต้า หรือ 12,000 ไร่ มีมูลค่าโครงการโดยประมาณ
    12,000 ล้านบาท

3.  ศึกษาและจัดตั้งโรงงานผลิตเอธานอล เพื่อรองรับธุรกิจการปลูกมันสำปะหลัง
    ที่มีอยู่จำนวนมากในราชอาณาจักรกัมพูชาซึ่งมีพื้นที่เพาะปลูกประมาณ 200,000 ไร่
    มีมูลค่าโครงการโดยประมาณ 1,000 ล้านบาท

4.  ศึกษาและจัดตั้งโรงงานผลิตและจำหน่ายเบียร์ในราชอาณาจักรกัมพูชา

5.  ออกแบบและพัฒนาการเชื่อมทางรถไฟระหว่างชายแดนประเทศไทยไปสู่กรุงไพลิน
    ราชอาณาจักรกัมพูชา เพื่อรองรับโครงการต่าง ๆ ข้างต้น

ทั้งนี้ บันทึกข้อตกลงข้างต้นได้หมดอายุลงเมื่อวันที่ 18 ธันวาคม 2551
ซึ่งบริษัทได้ตัดสินใจที่จะลงทุนในธุรกิจที่เกี่ยวกับโรงไฟฟ้าพลังงานความร้อน ในราชอาณาจักรกัมพูชา
รวมถึงธุรกิจอื่นที่เกี่ยวข้องและ/หรือสนับสนุนการดำเนินธุรกิจโรงไฟฟ้า
ซึ่งบริษัทได้จัดตั้งบริษัทเพื่อรองรับการดำเนินธุรกิจต่างๆ ดังนี้

บริษัท ดราก้อน เพาเวอร์ จำกัด (“D-Power”)

บริษัทได้จัดตั้ง บริษัท ดราก้อน เพาเวอร์ จำกัด เมื่อวันที่ 19 กุมภาพันธ์ 2551
เพื่อประกอบธุรกิจเกี่ยวกับโรงไฟฟ้าพลังงานความร้อน ในราชอาณาจักรกัมพูชา
และแถบภาคตะวันออกของประเทศไทย ด้วยทุนจดทะเบียนเริ่มต้นจำนวน 10 ล้านบาท ทั้งนี้
ทุนจดทะเบียนและเรียกชำระแล้ว ณ วันที่ 31 ธันวาคม 2551 เท่ากับ 50 ล้านบาท
ซึ่งบริษัทถือหุ้นจำนวน 499,993 หุ้น หรือคิดเป็นร้อยละ 99.99
ของทุนจดทะเบียนและเรียกชำระแล้ว โดยการดำเนินงานของ D-Power มีความคืบหน้า ดังต่อไปนี้

เมื่อวันที่ 7 มีนาคม 2551 D-Power ได้เข้าทำสัญญากับการไฟฟ้าฝ่ายผลิตแห่งประเทศไทย
เพื่อร่วมดำเนินการศึกษาการจัดตั้งโรงผลิตไฟฟ้าพลังงานความร้อน (ถ่านหิน)
ที่สามารถผลิตไฟฟ้าได้ 390 เมกกะวัตต์ และจำหน่ายไฟฟ้าสุทธิ 350 เมกกะวัตต์ ในกรุงไพลิน
ราชอาณาจักรกัมพูชา โดยการศึกษาโครงการเบื้องต้นได้แล้วเสร็จในเดือนกรกฎาคม 2551
ซึ่งจากรายงานการศึกษาความเป็นไปได้เบื้องต้นมูลค่าเงินลงทุนของโครงการอยู่ที่ประมาณ 600
ล้านเหรียญสหรัฐ
สำหรับโครงสร้างของเงินทุนยังมีความไม่แน่นอนขึ้นอยู่กับการเจรจาระหว่างบริษัทและสถาบันการเงิน
สำหรับขั้นตอนต่อไปจะเป็นการจัดทำการศึกษาความเป็นไปได้หลัก (Feasibility Study)
การประเมินผลกระทบต่อสภาพแวดล้อม (Environmental Impact Assessment)

ต่อมาเมื่อวันที่ 19 กันยายน 2551 D-Power ได้จัดตั้งและลงทุนใน บริษัท ไพลิน แอสเซท จำกัด
(“P-Asset”)
ซึ่งเป็นบริษัทที่จดทะเบียนในราชอาณาจักรกัมพูชาโดยมีวัตถุประสงค์เพื่อประกอบธุรกิจการลงทุนในอสังหาริมทรัพย์
ด้วยทุนจดทะเบียนและเรียกชำระแล้วจำนวน 4 ล้านเรียลหรือเทียบเท่า 34 ล้านบาท ซึ่ง
D-Power ถือหุ้นจำนวน 490 หุ้น หรือคิดเป็นร้อยละ 49.00 ของทุนจดทะเบียนและเรียกชำระแล้ว

บริษัท ดราก้อน ไพลิน จำกัด (“D-Pailin”)

เมื่อวันที่ 15 กุมภาพันธ์ 2551 บริษัทได้จดทะเบียนหนังสือบริคณห์สนธิของบริษัทย่อย คือบริษัท
ดราก้อน ไพลิน จำกัด เพื่อประกอบธุรกิจเกี่ยวกับการพัฒนานิคมอุตสาหกรรม
เพื่อรองรับกิจกรรมด้านอุตสาหกรรม การค้า และการบริการ
สำหรับอุตสาหกรรมชิ้นส่วนอิเลคทรอนิกส์ สิ่งทอ รองเท้า และอื่น ๆ รวมถึงการประกอบธุรกิจอื่น ๆ
ในกรุงไพลิน ราชอาณาจักรกัมพูชา ทั้งนี้ เป็นไปตามมติที่ประชุมคณะกรรมการบริษัทครั้งที่ 1/2551
เมื่อวันที่ 15 มกราคม 2551
ซึ่งในการศึกษาความเป็นไปได้ในการจัดตั้งนิคมอุตสาหกรรมในกรุงไพลิน ราชอาณาจักรกัมพูชา
ได้มีการนิคมอุตสาหกรรมแห่งประเทศไทย (“กนอ.”) เป็นที่ปรึกษาโครงการ
โดยให้การปรึกษาการจัดทำแนวคิดการออกแบบการจัดตั้งนิคมอุตสาหกรรม (Conceptual
Design) แนะนำ และให้ความช่วยเหลือทางวิชาการด้านอื่น ๆ ภายใต้กฎหมายของ กนอ.
โดยหากผลการศึกษาโครงการออกมาเป็นที่น่าพอใจ บริษัทจะดำเนินการจัดตั้ง D-Pailin
ต่อให้แล้วเสร็จ

ต่อมาเมื่อวันที่ 17 มีนาคม 2551 บริษัทได้เข้าทำสัญญากับ กนอ.
เพื่อร่วมดำเนินการศึกษาการจัดตั้งนิคมอุตสาหกรรมในกรุงไพลิน ราชอาณาจักรกัมพูชา ซึ่งทาง
กนอ. ได้จัดทำ Conceptual Design เรียบร้อยแล้ว

บริษัท ดราก้อน ไมนิ่ง จำกัด (“D-Mining”)

เมื่อวันที่ 15 กรกฎาคม 2551 บริษัทได้จดทะเบียนหนังสือบริคณห์สนธิของบริษัทย่อย คือ บริษัท
ดราก้อน ไมนิ่ง จำกัด เพื่อประกอบธุรกิจ การผลิต จำหน่ายและให้บริการธุรกิจเหมืองถ่านหิน
รวมถึงประกอบธุรกิจที่เกี่ยวข้องในสาธารณรัฐอินโดนีเซีย
โดยปัจจุบันอยู่ระหว่างการสำรวจเหมืองถ่านหินที่ประเทศอินโดนีเชีย ทั้งนี้
ถ่านหินส่วนใหญ่จะถูกนำมาเป็นเชื้อเพลิงเพื่อใช้ผลิตไฟฟ้าในโรงไฟฟ้า 350 เมกกะวัตต์
ในกรุงไพลิน ราชอาณาจักรกัมพูชา ของ D-Power ส่วน0ที่เหลือจะนำออกจำหน่าย